
«Qui som?», de Camille Decourtye i Blaï Mateu Trias. Intèrprets: Lucia Bocanegra, Noëmie Bouissou, Camille Decourtye, Miguel Fiol, Dimitri Jourde, Chen-Wei Lee, Rita Mateu Decourtye, Blaï Mateu Trias, Pep Ramis, Yolanda Sey, Julian Sicard, Martí Soler, Maria Carolina Vieira, Guillermo Weickert / Pep Ramis (dies 26 i 27). Col·laboració posada en escena: Maria Muñoz – Pep Ramis / Mal Pelo. Colaboració dramatúrgia: Barbara Métais-Chastanier. Disseny escenografia i vestuari: Lluc Castells. Disseny il·luminació: Cube / María de la Cámara, Gabriel Paré. Col·laboració musical i creació sonora: Fanny Thollot. Col·laboració musical i composició: Pierre-François Dufour. Material / investigació sobre color: Bonnefrite. Enginyer percussió ceràmica: Thomas Pachoud. Cap tècnic: Romuald Simonneau, Samuel Bodin. Ceramista: Sébastien De Groot. Regidor ceramista: Benjamin Porcedda. Regidor: Mathieu Miorin. Cap il·luminació: Enzo Giordana. Cap so: Chloé Levoy. Vestuari: Alba Viader. Cuina: Ricardo Gaiser. Director gerent i promoció: Laurent Ballay. Administració producció: Caroline Mazeaud. Responsable producció: Pierre Compayré. Ajudantia d'administració: Élie Astier. Fotografia: Christophe Raynaud de Lage, François Passerini, Jerome Quadri. Una producció de Baró d’evel. Coproducció: Grec 2024 Festival de Barcelona, Festival d’Avinyó, ThéâtredelaCité - CDN Toulouse Occitanie, Festival Les Nuits de Fourvières, Festival Romaeuropa, MC93 - Maison de la Culture de Seine-Saint-Denis, Le Grand T - Théâtre de Loire-Atlantique, Scène Nationale d’Albi-Tarn, Théâtre Dijon Bourgogne, Comédie de Genève, Les Théâtres Aix-Marseille / Grand Théâtre de Provence, Le Parvis Scène Nationale Tarbes-Pyrénées, Centro Cultural Belém a Lisboa, Les Halles de Schaerbeek - Brussel·les, Festival La Strada Graz, Théâtre de Liège, CDN de Normandie-Rouen, Les Célestins - Théâtre de Lyon, Scène Nationale du Sud Aquitain, Équinoxe - Scène Nationale de Châteauroux, Tandem - Scène Nationale de Douai-Arras, Scène Nationale de l’Essone, Théâtre-Sénart - Scène Nationale, Le Volcan - Scène Nationale du Havre, Théâtre d’Orléans / Scène Nationale, Le Grand R - La Roche-sur-Yon, Théâtre Châtillon Clamart, Malakoff - Scène Nationale, Théâtre Les Gémeaux Scène nationale - Sceaux, Cirque-Théâtre Elbeuf - PNC Normandie, Théâtre de Saint-Quentin en Yvelines - Scène Nationale. Hi col·laboren: L’animal a l’esquena a Celrà, CIRCa, PNC Auch Gers Occitanie, La Grainerie, Théâtre Garonne - Scène Européenne, i La Nouvelle Digue, Tolosa de Llenguadoc. Ajuts a la creació de la DGCA, Ministeri de Cultura i Comunicació francès, el Consell Departamental de l’Alta Garona i la ciutat de Tolosa de Llenguadoc. La companyia està subvencionada pel Ministeri de Cultura i Comunicació - Direcció Regional d’Afers Culturals d’Occitània / Pirineus Mediterrània, i la Regió Occitània / Pirineus Mediterrània. La companyia també rep ajudes de la ciutat de Tolosa de Llenguadoc. Amb la col·laboració d'Artcena - écrire pour le cirque. Direcció: Camille Decourtye i Blaï Mateu Trias. Baró d’evel. Festival Grec 2024. Teatre Grec, Barcelona, 25, 26 i 27 juliol 2024.

_______________________________________________________________
Digue'm qui som i potser et diré qui sóc i on som

Una companyia de pedigrí internacional es fa així, com s'ha fet Baró d'evel en els últims vint anys, des de la base, des de la carpa —xuclada des de petits amb la nissaga Tortell Poltrona—, des de la relació amb el gènere del bestiari (cavall, ocellots...), des de la mirada ambiciosa cap allò que es fa a fora, des de la renúncia a renunciar als orígens. 

Baró d'evel, la companyia multidisciplinar amb carnet de circ de Blaï Mateu Trias i Camille Decourtye ha estat una altra de les apostes catalanes —en aquest cas, catalanofrancesa— que ha format part aquest any de la programació oficial del Festival d'Avinyó. I ha estat també la que ha tancat amb tots els honors l'exitosa programació de Montjuïc del Festival Grec, una edició que ha tancat també l'etapa de vuit anys del director Francesc Casadesús a qui, els Baró d'evel han agraït la confiança que havia dipositat en ells i la disposició dels diversos escenaris de Montjuïc en les últimes edicions.

«Qui som?» és el primer espectacle d'una trilogia que la companyia té en cartera, si l'extensa gira que li espera des d'ara, li permet posar-s'hi a treballar, esclar. Després d'aquest esclatant i esplèndid «Qui som?», vindrà «Qui sóc?», i finalment, «On som?». Tres espectacles amb tres interrogants davant la incertesa del món contemporani. En certa manera, com si es preguntessin allò tan típic i tan feblement humà: “¿D'on venim i on anem?”.

L'espectacle de Baró d'evel té circ, té clown, té molta dansa (alguna cosa s'ha de notar si hi ha també la veterana parella de Mal Pelo), té guspires d'acrobàcia, té música (fiblades estel·lars de l'actriu i cantant Yolanda Sey), té discurs, té humor, té la presència del futur amb la filla de Blaï i Camille, la petita Rita —que trepitja pista des de la infància— i, de propina, té la mascota de la casa, un gos petaner, ros i clapes blanques que, com a bon “actor”, sap sempre el que ha de fer i que aporta calidesa a l'espectacle.

«Qui som?» té també arts plàstiques incloses, primer amb les peces de ceràmica de Sébastien De Groot, un jove ceramista que té el taller a la regió de Tolosa de Llenguadoc i, atenció, en les tres funcions de Montjuïc, amb un taller improvisat als jardins del Teatre Grec on s'ha fet una mena d'instal·lació de ceràmiques acolorides —entre la poesia surrealista de Joan Miró i la deconstrucció de Miquel Barceló— amb un torn a la vista dels espectadors.

«Qui som?» és una mirada a la degradació del planeta. Des del fang i la terrissa ancestrals —amb un torn matusser fàl·lic en mans de Blaï—, al miratge dels éssers fantàstics que potser poblen altres indrets de l'univers. Amb el fang i la ceràmica tova es poden crear éssers humans que despertin al món —potser sense que necessitin la costella d'Eva, que diuen aquells— i també pot aparèixer el vell rodamon que arrossega un sac gegantí ple de sorpreses i que no és precisament el Pare Noel que espera la petita del futur esperançador.

Un espectacle d'imatges escenogràfiques plenes de plasticitat i de llenguatge i denúncia subtil: des del “ja sóc aquí” que té ressons molt pròxims, de Blaï, fins al monstre d'algues —bellíssima construcció de Lluc Castells— que té vida i respiració, i el mur que fa d'horitzó d'un mar que escup cadàvers i que escup també tones de plàstic, mentre qui ho podia haver evitat i ara se'n queixa ha viscut amagat en un forat. «Qui som?», ¿una pregunta o una evidència tràgica? ¿Però qui som... què hem fet... on hem anat a parar... on arribarem...?, sembla que diguin.

Espectacle complet, unes dues hores, que els Baró d'evel arrenquen amb una entrada fugaç de trombó —“només per posar-hi una mica de música”, justifica Camille, aquesta mena de Gelsamina felliniana contemporània que ha tingut sempre la pista com a la seva particular Strada— i que, després de l'estrena francesa, els Baró d'evel han adaptat al català —amb la mateixa Camille com a mestra de cerimònies— per allò de no perdre ni els orígens ni la identitat. ¡Tan còmode que hauria estat, per a ells, deixar-lo en francès! Tot un detall de respecte i autoestima.

I com a colofó, una fanfàrria final que reneix de la tragèdia climàtica perquè sempre hi ha un forat, una escala, una grada, un punt de llum per on sortir. Ells ho fan, platerets, timbals, bombo, saxofons i troupe de circ, Grec amunt, discurs intens i apassionat, fins als jardins on sembla que la festa no s'hagi d'acabar mai i, com una colla de flautistes de Hamelin, portant tothom fins a la sortida, a la recerca d'aquell cobejat punt de llum. No hi ha carpa, però es com si hi fos perquè els Baró d'evel la porten a la sang.

Andreu Sotorra, Clip de Teatre, 28 juliol 2024
Som tranquils i sorpresius


Qui som? Es pregunta la gent de Baró d'Evel. S'ho pregunten entre gerros de ceràmica assecant-se en petits pedestals. Mentre patinen com una coral que vol ser honorable, però que els toca jugar el rol dels antiherois.


Són uns humans que es deixen empènyer per la providència. O ho fan veure. Blaï i Camille (amb la filla i la mascota que fan de metrònom vitals) són un pal de paller conciliador, que marca el to i el ritme, sovint calmat, i que donen l'opció a què cadascú pugui expressar la seva individualitat dins del col·lectiu.

Està clar que accepten l'altre i que miren de construir una comunitat suau. Saben que estan en un entorn molt poc acollidor, quasi violents, entre la necessitat i la protecció del que tem perdre privilegis. La marea escup cossos morts. Plàstics del capitalisme embruten, ofeguen, envaeixen per milers d'anys. Baró d'Evel juga amb el cant, amb el moviment, amb puntual acrobàcia i amb un humor fresc, tendre, blanc insubornable.

No els cal narrar un argument, només bastir en coherència colors i ànimes. Normalment, amb una calma que no s'adiu a les presses de les societats occidentals. Rebaixar el ritme i deixar-se persuadir és balsàmic. Però cal cedir-los el pedal de l'accelerador. Ho fan en clau de duet a Là, amb un cert tos agònic a Falaise. Jugant l'animalitat a Bèsties. Aquest Qui som? darrere de la seva acceptada imperfecció hi ha un cant de revolta militant. És lloable i còmic alçar els braços i no tirar la tovallola enlloc.

Però potser, si s'ha de trobar un però, n'hi ha prou en convocar tothom a seguir la cercavila guerrera. No cal desgranar els motius. La militància, a l'escena, dóna entre doctrinària i repetidors. No cal. No els cal. No ens cal, si també entrem dins de l'equació del Qui som? Ens enamora la calma, ens emocionen les sorpreses.

Jordi Bordes, Recomana, 28 juliol 2024

«Qui som?»: Festival d'algues i fang

El Grec de Barcelona ha tingut aquest any una relació molt fructífera amb el seu cosí francès, el Festival d’Avinyó. Angélica Liddell hi va estrenar «Dämon. El funeral de Bergman» i va passar al cap d’uns dies pel Lliure, igual que Lola Arias, i Joan Carreras va triomfar a Avinyó (i en català) amb el monòleg de Gabriel Calderón «Història d’un senglar». La companyia francocatalana Baró d’Evel, capitanejada per Blaï Mateu Trias i Camille Decourtye, va estrenar «Qui som?» al festival francès, i ara ha tancat el barceloní amb tres funcions al Teatre Grec.


Espectacle gran i ambiciós, «Qui som?» es fa aquesta pregunta mitjançant els llenguatges habituals de la companyia: el circ, la dansa, el teatre, la música i les arts plàstiques. El fang i la terrisseria acompanyen la proposta: els atuells creen música i es converteixen en màscares ancestrals. Impossible no pensar en «Paso doble» de Josef Nadj i Miquel Barceló, o en «Fang», un solo de circ i fang de Quim Girón. El blanc i negre característic de Baró d’Evel és també la metàfora perfecta del nostre món: l’elegant pulcritud de l’inici no triga a convertir-se en un festival de taques i fang. Unir l’òpera amb l’slapstick és possible, en una escena inicial memorable de xiscles i relliscades, entre La Cubana i un número clàssic de clown.


L’extens repartiment de «Qui som?» brilla en el seu conjunt, però el protagonisme excessiu de Blaï i Camille ens deixa amb ganes de gaudir més de Noëmie Bouissou (la dona ocell), Miguel Fiol (imant de mirades) o Yolanda Sey (una veu que emociona). Cal destacar especialment Pep Ramis, que ha substituït Guillermo Weickert a última hora: la meitat de la companyia Mal Pelo coneix bé l’espectacle, ja que ha col·laborat en la posada en escena. L’espai i el vestuari de Lluc Castells són una meravella: aquest teló d’algues —mar de posidònia i monstre antropòfag— és una imatge hipnòtica i aterridora (molt ben il·luminada per Cube). Una retallada a algunes escenes i a un text una mica excessiu no li anirien malament a la peça, que tot i això és la cirereta que ha tancat les nits d’estiu del Grec. L’any que ve, més i millor.
Oriol Puig Taulé, Babelia, El País, 27 juliol 2024

El desafiament de la imaginació


La tropa de Blaï Mateu i Camille Decourtye és capaç d’oferir espectacles impossibles de superar, com el «Qui som?» que van estrenar al Festival d’Avinyó i que ha passat pel Teatre Grec. Després de «Falaise», la gran pregunta era: ¿poden arribar més lluny els Baró d’Evel? ¿És possible aconseguir aplegar en un escenari tanta bellesa, tant de sentit, un ritme perfecte, tragèdia i comèdia, un cavall, dansa, circ, música i teatre? La resposta havia de ser «Qui som?», espectacle estrenat al Festival d’Avinyó a primers de juliol, aixecat durant dos anys i amb una trentena de coproductors europeus, mostra flagrant de l’expectativa creada al voltant de la companyia de Blaï Mateu i Camille Decourtye.


Doncs, la nostra resposta serà totalment ambigua. A «Qui som?», sentim que som encara a «Falaise», que és una proposta que els manté en el mateix univers, en el després de la catàstrofe que ja és aquí o és a punt d’arribar. Segueixen amb el blanc i negre que van estrenar a «Là». Si aleshores la senzillesa compositiva manava i l’absurd beckettià de les converses entre Mateu i Decourtye ens clavaven a la cadira, si a «Falaise» apreciàvem la qualitat plàstica del conjunt, la sonoritat del moviment, a «Qui som?» podem dir que guanya el clown i que trobem a faltar els cavalls i els corbs, i un excés de literalitat.


A «Falaise» no ens explicaven res, ho vèiem. A «Là», xerraven molt i no afirmaven gaire res. A «Qui som?», la lírica parlada, referent sobretot a la intrahistòria de l’espectacle, té molt pes. Són transicions entre escenes en què Decourtye agafa el micro i ens ofereix la seva visió del món. Abans, meravelles coreogràfiques. Després, bogeries interpretatives. El seu monstre, un turó d’algues, domina l’escenari. Quan es desplega, convertit en un mar que expulsa morts i tones de plàstic, podem dir que no havíem res com això. Podríem passar-nos dies contemplant el seu mar.


Com també podríem passar hores sentint Decourtye cantant el «Nisi Dominus» de Vivaldi. Quin prodigi de veu en una dona que és un prodigi en ella mateixa. O el parlament d’un Mateu esdevingut polític revolucionari que no està disposat a canviar res. O l’escena primera, amb els dotze intèrprets relliscant i, més tard, entaforant-se un gerro d’argila al cap, com si fossin Josef Nadj i Miquel Barceló a «Paso doble».


¿Es podia anar més enllà de «Falaise»? Ells han decidit seguir explorant aquell camí, dotar de poesia verbal la poesia escènica, cosa que implica dir-nos que ningú no ens salvarà del que ens ve a sobre, però que hem d’estar junts, hem d’abandonar l’odi, l’arrogància, i aixecar el cap per contemplar tota la bellesa que ens envolta. Ells poden construir un mar de plàstic i deixar-nos astorats. Poden inventar-se criatures antropomorfes i fer-nos vibrar. Poden, fins i tot, enviar Déu a pastar fang. ¿Ens ajudaràs, tu, que no no has viscut mai? Li diuen.


Els Baró d’evel van esborrar qualsevol frontera, amb «Falaise». «Qui som?» ens els presenta navegant per aquest territori incògnit que gairebé ningú ha explorat, el cervell del geni col·lectiu. Perquè Decourtye i Mateu saben envoltar-se d’altres bèsties indòmites: Mal Pelo, Miquel Fiol, Yolanda Sey, Lluc Castells, Bonnefrite… Tenen funcions fins a l’estiu que ve a mitja Europa. ¿Quan tornaran? ¿Quan els podrem tornar a veure? Perquè si d’una cosa estic convençut és que «Qui som?», en un teatre, seria encara millor. Amics i amigues del Lliure i del Nacional, no ens ho feu això, d’oblidar-vos dels Baró.


Si són tan bons és perquè no posen topalls a la imaginació poètica, a la imaginació creativa. Creen sense límits. Sobretot perquè s’ho poden permetre: els seus cossos són infinits. Els Baró d’evel van començar amb ben poc. Fa quinze anys, a «Le sort du dedans», Decourtye i Mateu en tenien prou amb ells mateixos i un parell de cavalls que cavalcaven enfollits donant voltes a una pista de circ mentre ells recitaven uns textos superbs. D’allà a «Qui som?» hi ha la feina de seguir explorant els camins més difícils, endinsar-se per viaranys no fressats, sense senyals ni cap mena d’indicació, portar al límit al cos i no deixar mai d’aprendre. En el seu cas, compten amb el suport de tota una estructura de producció, francesa, que aquí ni somiem. Però això és un altre tema.

Andreu Gomila, El Temps de les Arts, 29 juliol 2024

Contra el present


El present no hi ha qui el salvi. La humanitat només malda per situar-se al límit de l’abisme, abraçats a la inèrcia d’un sistema insostenible. El dictat és no fer res, aferrats a les lluentors de la nostra gloriosa civilització. Vestir d’elegant negre i entonar amb educada veu el «Cum Dederit» del «Nisi Dominus» de Vivaldi. I mentre es canten bíbliques lloes al somni, una viscosa taca blanca s’estén sota els peus d’un circumspecte cor. L’anunci lliscant del caos. «Qui som?», inici d’una nova trilogia de Baró d’evel reivindica des del primer moment l’accident (el pròleg és un inoportú atuell de fang fet miques) com a element disruptiu de l’ordre establert, com ens ha ensenyat entre riallades alliberadores l’slapstick.


Que el present no tingui remei no significa que la companyia francocatalana —cada vegada més extensa i internacional— s’hagi resignat a l’apocalipsi. En la seva nova encarnació s’erigeixen en esperançador exèrcit de salvació del futur. La seva conjura és una obra d’art total que potser pateix d’una certa sensació de successió de números aïllats. Un cabaret oníric amb Camille Decourtye i Blaï Mateu Trias com a mestres de cerimònies. Parella còmica atònita davant la independència artística que adquireix la incògnita de l’esdevenir.

¿Si és important la pregunta «qui som?», també ho és què passarà després? I sobre aquest misteri —doble apel·lació, col·lectiva i metateatral— es desenvolupa un espectacle que explota amb radical bellesa les arts plàstiques, el circ, la música, el teatre i la dansa, amb la col·laboració de Mal Pelo. Una desfilada de disciplines que cromàticament van del negre al blanc, passant per tots els matisos argilencs del gris.


El petit peatge de la dispersió del teatre orgànic que, tot i això, agita sense descans la imaginació de l’espectador. Un imparable joc de suggeriments. Des dels personatges nòmades de Kantor, la cercavila d’una companyia de clowns d’una pel·lícula de Fellini, els passos dobles de Miquel Barceló i Josef Nadj, la caricatura burgesa de Tati, les rates cíniques del belga Ptiluc, les pel·lícules de sèrie B, com l’amenaça amorfa de The Blob o els cossos dislocats alienígenes fins a recrear en un escenari i amb materials físics la fluïdesa digital d’una imatge en 3D d’una peça del Festival Art Futura.

Un teatre de la sorpresa en què cossos i escenografia aconsegueixen el mateix nivell d’excel·lència. El mateix perfecte agermanament que el de l’humor, la reflexió crítica i la poesia. Al mateix temps monumental —com el misteriós tòtem que presideix l’escenari— i íntim, com el pas d’un petit gos o una nena. Simplicitat i virtuosisme, operístic i naïf, còmic i ombrívol.


Un món de la metamorfosi —com en Ovidi conviuen l’amor i la violència— en què submergir-se amb ulls com taronges, encara que no sempre la bellesa sigui innocent. A vegades les onades més belles són de plàstic.

Juan Carlos Olivares, La Vanguardia, 30 juliol 2024

Buscant la identitat entre mars de plàstic i fang


Ara que acaba de tancar la fantàstica exposició que La Pedrera li ha dedicat al Miquel Barceló ceramista amb el títol de «Tots som grecs», és un bon moment per revisar la pel·lícula «El passos dobles», dirigida per Isaki Lacuesta. Les seves imatges ens apropen a l’estupenda performance que Barceló i Josef Nadj van presentar també al Teatre Lliure amb el títol de “Paso Doble”, i en la qual els dos artistes es fonien amb un mur d’argila vermella que adoptava totes les formes imaginables, i semblaven fins i tot perdre entre aquell fang en constant metamorfosi la seva pròpia identitat i morfologia.

Curiosament, sembla ser que Blaï Mateu Trias i Camille Decourtye no han vist mai ni la performance ni la seva derivació fílmica, segons confessaven recentment a El Punt Avui, en una entrevista realitzada arran del pas pel Festival d’Avignon del seu magnífic nou espectacle. Però, tal i com li va passar també a Viçenç Batalla (l’autor d’aquella entrevista que vaig llegir justament el dia després d’haver vist el muntatge al Grec), jo no vaig poder evitar que el cap se m’anés cap a aquell «Paso Doble» tot just començar l’espectacle i veure la fantàstica i indefinida muntanya escenogràfica amb vida pròpia que Lluc Castells ha creat per a aquesta proposta, envoltada de les notables peces ceràmiques a les quals han donat forma les mans de Sébastien De Groot.

Una d’elles, per cert, patirà ben aviat els estralls provocats per una trencadissa: les mans d’en Blaï són més maldestres que les del ceramista. Potser si en Blaï estiguès familiaritzat amb les tècniques japoneses del Kintsugi, l’art que repara la ceràmica trencada deixant ben a la vista les ferides provocades per l’accident que ha patit, tot evidenciant que les cicatrius formen ara ja part inseparable de l’objecte, no hauria tingut la feinada d’intentar reconstruir allò trencat creant davant nostre una nova peça que no s’assembla gens a l’original. Però que —això sí—, dóna lloc a un bon moment d’humor: el segon de la vetllada, si tenim en compte el ben graciós monòleg amb el qual la Camille ens ha recordat allò sobre apagar els mòbils que tothom ha escoltat mil cops de manera més convencional, però al qual no tothom fa el cas que es mereix.


En qualsevol cas, aquesta muntanya que potser no és altra cosa que una mena de monstre expansiu que, arribat un espectacular moment del muntatge, s’enfilarà també pels aires i adoptarà la forma de negres onades que semblen voler empassar-se la companyia i to el que l’envolta, i aquesta fràgil ceràmica, em va semblar que establien quelcom semblant a un fil invisible amb allò que havien fet Barceló i Nadj. Potser, senzillament, perquè, vincles estètics a banda, tos dos espectacles ens mostren creadors enfrontats des de la seva fragilitat a uns elements matèrics que no sempre saben ni poden ni volen dominar.

Poc després del fragment inicial, la companyia al complet se les haurà de veure amb aquesta fragilitat, intentant mantenir l’equilibri damunt un sòl fangós que convida a donar-te de seguida la trompada, i arrossegar tot el grup mentre intentes salvar el cop agafant-te a qui tens més a prop. També l’escena en va plena d’humor. Però alhora, revela els elements més, diguem-ne, inquietants d’un muntatge que Baró d’evel ha concebut també com un viatge grupal en el qual cada membre de la companyia ha aportat les seves particulars inquietuds sobre el camí que ha pres fins ara a la vida, sobre les preguntes sovint sense resposta que li van sortint al pas i sobre la forma amb la qual s’enfronta amb més o menys fortalesa o més o menys pors a tot allò gens tranquil·litzador que es va trobant al llarg del recorregut i que sovint té molt a veure també amb el malestar general d’un món que sovint sembla anar a la deriva.

Llavors pot ser que necessitis urgentment buscar aixopluc, com fa el corredís gosset a la recerca d’un forat on amagar-se que s’emporta algunes dels més alegres somriures de la vetllada. I pot ser també que la recerca passi inevitablement pel grup. Som davant del primer lliurament d’una trilogia escènica construïda al voltant de tres preguntes. Qui soc? I On som?, seran les següents. Però mentre la segona es planteja en pla individual, aquesta primera es formula de manera col·lectiva. No per res, Baró d’evel ha volgut començar per aquí. I no per res, i malgrat defugir donar-li una interpretació ecològica tancada a tot plegat, l’esplèndid últim tram del muntatge aborda la possibilitat del naufragi col·lectiu.

I ens posa en un mar les marejades del qual semblen seguir el moviment d’un plàstic devorador i gairebé immortal. Potser, pel camí, i entre un grapat de moments enlluernadors, t’hi trobes de tant en tant alguna escena una xic massa allargada o alguna intervenció en la qual la paraula podria estar més enginyosament afinada, encara que el carisma de la parella que formen la Camille i en Blaï i la seva forma d’adoptar amb eixerida originalitat els clàssics rols contraposats del clown i de l’august, t’acabin enxampant igualment.

Però el conjunt resulta sovint visualment enlluernador, aconsegueix obrir a la companyia noves vies estètiques que alhora saben mantenir un fort vincle amb el gran treball estètic que ha anat teixint la formació al llarg dels anys i planteja a nivell global una d’aquelles grans preguntes a les quals no hem sabut trobar mai la resposta potser perquè no existeix, tot evitant precisament la temptació de caure en les respostes fàcils.

Però que ningú no s’amoïni: aquesta gent sap molt bé com evitar el neguit que provoquen algunes preguntes i enviar-te cap a casa amb els ànims ben alts, després d’oferir-te com a bonus track una també molt col·lectiva traca musical final amb tarannà lleugerament raper i farcida d’engrescadores rimes.

Ramon Oliver, Recomana, 2 agost 2024

Baró d'evel: estimulant poesia escènica


Els espectacles de Baró d’evel són el resultat de recerques artístiques lligades al seu camí, als seus dubtes i certeses, al món que els envolta i a una gran curiositat que els ha portat a investigar sobre els colors, com ja vàrem veure a «Falaise» i a «Là», i ara sobre la ceràmica. Provenen del món del circ contemporani d’influències franceses però poc a poc la seva feina s’ha contaminat d’altres disciplines com la pintura i la dansa, que en aquest «Qui som?» s’erigeix en protagonista, conjuntament amb la poesia visual i la materialitat del fang (a la fitxa artística hi apareix un enginyer de percussió ceràmica).


«Qui som?», es pregunten i ens pregunten Camille Decourtye i Blaï Mateu Trias, fundadors i directors de la companyia, en la primera part d’un tríptic que continuarà amb més preguntes: qui sóc i on sóc. I mirant l'escenari, podríem dir que d'aquella pols venen aquests fangs, com queda palès en la inquietant i espectacular escena final (un espai escènic de Lluc Castells), en què una mena de mopa o muppet gegantí vomita cossos sobre una platja que després s’omplirà de centenars de plàstics. Superba imatge. Malgrat aquest final, Camille Decourtye, amb el micròfon a la mà, encoratja el públic per lluitar contra el que ve. Encara hi ha esperança, ve a dir envoltada d'una banda de metall i percussió.


No hi ha pròpiament números de circ, però sí que hi ha dansa acrobàtica. Sort que Decourtye i Mateu conserven el seu pallasso! Ells obren la funció i serveixen els primers riures, que tot seguit s’enriqueixen en una divertida escena de tota la companyia, inspirada en les simpàtiques caigudes i trompades del clown que evoca el cinema en blanc i negre de Charlot. Però als riures s'acaben. ¿Animals? Només hi surt un gosset. El viatge continua. Un viatge estèticament poderós, recolzat en una il·luminació que trobo trista, subterrània però molt adequada (Cube) i una molt present banda sonora (Fanny Thollot i Pierre-François Dufour), on hi cap una ària d’òpera, cançons (en la magnífica veu de Yolanda Sey) i música instrumental mecànica. 


Coproducció del Festival Grec, no sabem a hores d’ara si aquest espectacle estrenat al Festival d’Avinyó es veurà en temporada a Barcelona com hauria de ser, per la seva qualitat i perquè és dels que creen públic.

Santi Fondevila, ARA, 5 agost 2024

